Հոբելյանական երեկոյին շնորհավորանքների ու բարեմաղթանքների պակաս չկար։ Իր խոսքում նախարար Նարինե Աղաբալյանը մասնավորապես ասաց. ՙՁեր կենսագրության մեջ կարևոր տեղ է զբաղեցնում մանկավարժական գործունեությունը, տարիներ, որ նվիրել եք երեխաների կրթության և դաստիարակության սուրբ գործին։ Արցախահայության ազգային-ազատագրական պայքարը յուրովի արձագանքեց Ձեր նուրբ հոգում՝ բացահայտելով ստեղծագործելու աստվածատուր շնորհը։ Ցավից, կարոտից ու սիրուց ծնված Ձեր բանաստեղծությունները Ձեր փխրուն էության, կենսասիրության ու կանացի հմայքի վառ արտահայտությունն են։ Որպես հասարակական գործիչ` Դուք շարունակում եք միավորել Արցախի կանանց՝ նրանց ձայնն ու նվիրական իղձերը հասցնելով հանրության լայն շրջանակներին։ Ձեր անունը ճանաչելի է ոչ միայն Արցախում, այլև հայրենիքից դուրս, Ձեզ սիրում ու հարգում են հազարավոր մարդիկ՝ յուրայիններ ու օտարերկրացիներ։ Թող արարումի ներշնչանքը միշտ ապրի Ձեր հոգում՚։ Քաղաքապետ Սուրեն Գրիգորյանն էլ մաղթեց, որ 2 անգամ 35-ը բոլորած բանաստեղծուհին մնա այնպես, ինչպիսին որ կա, և իր ներակայությամբ լույս ու ջերմություն տարածի շրջապատում։ ՙՏարիքը Ծովինարի համար ընդամենը թվաբանություն է։ Տարիքի համար նա դեռ ճանապարհ ունի անցնելու՚,-ասաց Ստեփանակերտի քաղաքապետը։